SET เปิดเช้าหลุด 1,600 จุด กังวลเฟดขึ้นดบ.แรง หลังเงินฟ้อสหรัฐพุ่ง 8.3%
SET เปิดเช้าหลุด 1,600 จุด กังวลเฟดขึ้นดบ.แรง หลังเงินเฟ้อสหรัฐสูงกว่าคาด อยู่ที่ 8.30% จับตาแนวรับถัดไป 1,590 จุด
SET เปิดเช้าหลุด 1,600 จุด กังวลเฟดขึ้นดบ.แรง หลังเงินเฟ้อสหรัฐสูงกว่าคาด อยู่ที่ 8.30%  จับตาแนวรับถัดไป 1,590 จุด
12 พ.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:07 น. อยู่ที่ 1,598.69 จุด ลดลง 14.56 จุด หรือ 0.91% สูงสุดที่ 1,607.88 จุด ต่ำสุดที่ 1,598.05 จุด มูลค่าการซื้อขาย 8.62 พันล้านบาท
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ กล่าวว่า ตลาดหุ้นไทยเช้านี้แกว่งตัวผันผวนอิงทางลงตามตลาดหุ้นทั่วโลก หลังเมื่อวานนี้กระทรวงแรงงานสหรัฐได้มีการเปิดเผยดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค ปรับตัวขึ้น 8.3% ในเดือนเม.ย. เมื่อเทียบรายปี สูงกว่าที่นักวิเคราะห์คาดการณ์ที่ระดับ 8.1% แต่ต่ำกว่าระดับ 8.5% ในเดือนมี.ค. ซึ่งเป็นระดับสูงสุดนับตั้งแต่เดือนธ.ค.2524 ทำให้นักลงทุนคาดว่าธนาคารกลางสหรัฐ (เฟด) จะใช้นโยบายการเงินที่เข้งวดมากขึ้น จากเดิมที่คาดว่าเฟดจะปรับขึ้นอัตราดอกเบี้ยอีก 2 ครั้ง ครั้งละ 0.5% ในเดือนมิ.ย.และก.ค. เปลี่ยนเป็น 3 ครั้ง โดยเพิ่มเดือนก.ย.เข้ามา
ทั้งนี้จากตัวเลขเงินเฟ้อพุ่งขึ้นกว่าคาดก็ส่งผลให้ค่าเงินดอลลาร์แข็งค่าขึ้นกดดันค่าเงินบาทให้อ่อนค่าลงต่อเนื่อง โดยล่าสุดทะลุ 34.6 บาท/ดอลลาร์ ไปแล้ว ซึ่งอ่อนค่าสุดในรอบ 5 ปี แต่อย่างไรก็ตามการปรับตัวลงของตลาดหุ้นไทยน่าจะลงไปไม่มาก เมื่อเทียบกับตลาดหุ้นสหรัฐ เนื่องจากราคาน้ำมันดิบดีดกลับขึ้นไป 6% จากยูเครนระงับการขนส่งก๊าซจากรัสเซียไปยังยุโรป ซึ่งน่าจะหนุนหุ้นกลุ่มน้ำมันบ้านเราให้ปรับตัวขึ้นได้ และช่วยประคองตลาดเอาไว้ ให้แนวรับไว้ที่ 1,590-1,600 จุด และแนวต้าน 1,625-1,630 จุด